DEJAN LOVREN je nakon spektakularne pobjede nad Španjolskom bio u centru pažnje. Iz svlačionice je preko Instagrama nastavio prepucavanje s Ramosom, poručio Španjolcima da su bahate pi..., a u mix zoni pred novinarima dizao je tenzije jer reprezentacija Hrvatske nema pravi stadion.

"Zasmetala me bahatost Španjolaca. Nekulturni su! Mi smo izgubili 6:0 pa smo ih pozdravili. A oni su nakon zadnje sekunde otišli bez pozdrava, samo je Morata stao, to još nisam doživio. Zato nam je pobjeda još draža. Igrao sam puno velikih utakmica, ali još nisam doživio da netko pokaže ovako malo respekta prema protivniku", kazao je Lovren.

Nakon što je izašao iz svlačionice koja se dugo tresla od slavlja, poručio je onima koji bi trebali izgraditi novi stadion reprezentaciji da "uzmu lopate i iskopaju nešto drugo ako neće stadion". Izjavu je prenio i Večernji list. Nije objasnio kome se obraća ni tko bi stadion trebao platiti.

"Vratila su mi se lijepa sjećanja, neke uspomene s ovog stadiona. Ali vrijeme je da nam se izgradi ljepši. Ako ne to, onda neka uzmu lopate u ruke i iskopaju si nešto drugo", poručio je stoper Hrvatske.

"Baš bi nam dobro došao neki stadion s krovom, od 25 tisuća gledatelja. Valjda ćemo ga dobiti", rekao nam je sinoć i predsjednik Saveza Davor Šuker.

Ideju o izgradnji novog, takozvanog nacionalnog stadiona, zagovara i javno promiče i izbornik Dalić koji je o tome održao govor uoči finala SP-a na press konferenciji u Rusiji, pred milijunima gledatelja.

Tema stadiona očito dominira u svlačionici Hrvatske. O stadionu je nakon pobjede govorio i junak Tin Jedvaj.

"Znamo da publici nije najugodnije u ovim uvjetima. Hvala im, ovo je moja, zagrebačka publika, bili su stvarno naš 12. igrač. Svaka čast. Veselim se jer su ljudi sretni."

Tekst se nastavlja ispod oglasa

Golove s utakmice i ludnicu na Maksimiru možete pogledati ovdje.

Ludnica na kraju utakmice: